
Csehov "A tokba bújt ember" című elbeszélésének újraértelmezései (Fjodor Szologub "Undok ördög", Vjacseszlav Pjecuh "A mi tokba bújt emberünk")

Tanulmányomban A. P. Csehov „tokba bújt ember” karakterét elemzem, és igyekszem feltárni
lehetséges értelmezéseit F. K. Szologub „Undok ördög” és V. A. Pjecuh „A mi tokba bújt
emberünk” című műveken keresztül az intertextualitás tükrében.
Elemzem a hősök közötti hasonlóságokat, elsődlegesen a Z. Minc által is megfogalmazottak
alapján (Csehov–Szologub), illetve kifejtem az eredetmotívumtól való elszakadást,
amennyiben arra a következtetésre jutok, hogy Szologub karaktere, Peredonov a lélek nélküli
„tokba bújt ember” mélybe taszított változata, Pjecuh főhőse, Szerpejev pedig a „tokba bújt”
lélek őrzője és tanítója. A három műben közös motívum az elszigetelődés és a világtól való
félelem, amely azonban eltérő módon van jelen. Szeredás Lőrinc tanulmányához fordulva
elemzem a „tok” rétegeit a karakterek és a keretszöveg szempontjaiból.
Külön fejezetben vizsgálom a tanári hivatás kapcsolódását a „tokba bújt ember” motívumához.
Belikov és Szerpejev hisznek abban, hogy a kultúra lehetővé teszi az emberi lélek kiteljesedését
és magasabb szintű fejlődését. Ebből a szempontból párhuzamot vonok a gogoli Basmacskin
karakterével. Bár Peredonov e megközelítés alól kivételt jelent, ugyanakkor megerősíti azt az
állítást, hogy a kultúra az emberi lélek folyamatos gyarapodásának nélkülözhetetlen táptalaja,
mely nélkül az végleg elpusztul. A további kapcsolódásokat Basmacskin karakterével M.
Epstejn írását felhasználva elemzem.
Munkám során figyelmet kap az áldozat és áldozatiság szerepe, mely mindhárom műben jelen
van – a csehovi Belikov saját elveinek áldozatává válik, Peredonovot megbetegedett elméje
taszítja gyilkosságba, és lesz ezáltal maga is áldozat, Szerpejev pedig feláldozza magát, mert
nem hajlandó lemondani a meggyőződéseiről. Felvetem továbbá a platóni erósz-mítoszhoz való
kapcsolódás aspektusát a művekben, melyekben a karakterek az igazság és a létezés mélyebb
megismerésére törekednek, azonban a romlott közösség elől védelmet nyújtó „tokba bújás”
megakadályozza ennek a vágynak a beteljesülését.
Vizsgálom az „Undok ördög” és „A mi tokba bújt emberünk” intertextuális kapcsolódását a
csehovi eredetszöveghez. Míg Szologub műve átírja a „tokba bújt ember” karakterét, kiemelve
annak negatív személyiségjegyeit, addig Pjecuh újraértelmezi és lebontja a motívumot. Bár az
elbeszélő az irodalomtörténeti klisé szerint értelmezi Belikovot mint hősének elődjét, az olvasó
mégis túllép a sablonos értelmezéseken, és mélyebben, komplexebben kezdi értékelni Csehov
művét is



